S Linggsi isch nemli nid en Trendfrog, s isch nid en Mode, wos einte Johr chunt und im Andere passé isch. Mir sind do  genau i somne beschauliche Dorffästrahme, wos us üsem politische Egge leidr nid meh giht  zämecho, wilmer en Grundhaltig teile: Üsi Idee isch, dass d Mönsche uf dere Wält müend d Möglichkeit ha ihres Läbe sälber zgstalte. Zum sis Läbe chönne gstalte bruchts, aber meh as s Ammemärli Jeder ist seines Glückes Schmied. Das isch romantische Kitsch! Zum sis Läbe chönne gstalte, zums  eigemächtig mit me Sinn fülle, müemr z erst mol de gsellschaftlich Rahme schaffe.Nach Brecht: Erst kommt das Fressen, dann kommt die Moral. Jedes Mol, weni de Usschnitt vo de Drügroscheopere lose, laufts mer chalt de Rugge durab. Ganz so radikal, so zuegspitzt ischs aber nid. Der Mensch ist des Menschen Wolf, hed de Thomas Hobbes vor 500 Johr gsäit und isch dodemit zum Lieblingsphilosoph vo allne absolutistische Könige worde. As Sozialdemokrate tüemr dä Spruch vom Hobbes Der Mensch ist des Menschen Wolf au  nid efach zu Der Mensch ist des Menschen Wolf ausser er hat Blähungen und ist übersättigt umwandle, sondern mir glaube, dass de Mönsch en gueti Wurzle hed, me glaube as Mitleid, a Empathie und a Solidarität statt a Usgränzig. Us aktuellem Alass chönnt me säge Der Mensch ist des Menschen Schaf. Für eimol wirds Schoof wenigstens in e positive Zämehang gstellt. Aber nüchterner gseh müessts heisse: Der Mensch ist des Menschen Mensch. Was natürli aber chli gar platt isch...aso gnueg mit Philosophie!